
Korunk hadviselésében alkalmazott egyes eljárások vizsgálata és alkalmazhatóságukaz afganisztáni katonai beavatkozásban 2001 után



Napjaink biztonsági kihívásai olyannyira komplexekké váltak, hogy azokra adott válaszok tekintetében is egymást átfedő és egymásra épülő megoldások kialakítása vált szükségessé. A konfliktussal, válsággal sújtott térségek stabilizálására a nemzetközi közösségben jelentős szerepet vállaló Észak-atlanti Szerződés Szervezete is erőfeszítéseket tesz, amely a válságkezelést átfogó módon valósítja meg.
Az ENSZ-től 2003-ban átvett afganisztáni válságkezelő műveletek végrehajtása során kidolgozott katonai megközelítések tekintetében, - a küldetés politikai elhatározásának megfelelően -, szintetizálták a háborús és nem háborús műveletek alkalmazott módszereit. A nem állami szereplők egyre erősödő jelenléte és a szervezett bűnözés helyi lakossággal való összefonódása, valamint a terrorista csoportok jelenléte olyan eljárásokat termeltek ki, mint a felkelésellenes műveletek vagy a terrorizmus-ellenes műveletek.
A NATO legnagyobb súlyú és leghosszabb ideje tartó katonai műveletébe a Magyar Honvédség is szerepet vállalt, többek között a kiképzési és őrzés-védelmi feladatokban, valamint a Tartományi Újjáépítési Csoport tevékenységébe kapcsolódva, amely a helyi infrastrukturális és biztonsági körülmények javítását célozta.
Jelen tanulmány az átfogó megközelítés keretében megvalósult afganisztáni válságkezelő műveletet kívánja bemutatni, főként annak katonai aspektusait, a harccselekmények és tapasztalatok feldolgozásán keresztül, melyekhez az afganisztáni hadszínteret megjárt katonákkal készített interjúkat is felhasználom.
Fontosnak tartom, hogy a műveleti területről beérkező tapasztalatok minél előbb beintegrálódjanak a műveleti tervezés rendszerébe, konstruktív módon alakítva azt, amennyiben változtatások megtétele válik szükségessé, mind az erők megóvása, mind pedig a küldetés minél sikeresebb és teljesebb megvalósítása érdekében. Tanulmányomban Afganisztán műveleti környezete is bemutatásra kerül, az amerikai FM 3-0 szabályzatra támaszkodó PMSII-PT elemzői módszer végrehajtásán keresztül..
 



